**VERSEK**

**nagypéntekre**

**EZ EMBER ISTEN FIA VOLT!**

A munka kész, a megváltásnak

csodája elvégeztetett.

A megváltó az átok fáján

nagy kínok közt kiszenvedett.

A gúnyolódók ajka néma,

szemük merően rámered.

Előbb még büszkén gúnyolódtak:

Most rémtől gyötört emberek!

A nap eltűnik fájdalmában,

a föld remeg és zeng az ég.

A bátor harcos félelmében

reszket s a szeme tűzben ég.

S a marcona és érzéketlen

katona szíve feldobog:

,,Az Isten Fia volt ez ember!

- Ennél többet nem mondhatok!’’

Az Isten Fia volt ez ember!

- száll messze időn, téren át.

Az Isten Fia volt ez ember!

- ki viselt töviskoronát.

Az Isten Fia volt ez ember!

- harsogja tenger és szelek;

ki parancsolt a hullámoknak,

s az orkán néki engedett...

Az Isten Fia volt ez ember!

- kiáltják százan, ezeren,

ki engemet is meggyógyított,

mikor feküdtem betegen.

Az Isten Fia volt ez ember!

- ki az életnek Ura volt;

és feltámadván a halálból,

legyőzött Sátánt és pokolt.

Az Isten Fia volt ez ember!

- ki néked, bűnös, megbocsát...

Ó jöjj, s borulj a keresztfához

és ingyen örök üdvöt ád!

***Haraszti Sándor***

**Fájdalmak férfia**

Fájdalmak férfia,

Isten dicső Fia,

keserves halállal

várt a Kálvária.

Te szelíden álltál

gyűlölőid között,

irgalmat nem vártál,

míg véred gyöngyözött.

Ó, de nem a tested

sebe volt legmélyebb:

míg vitted kereszted,

sírt benned a lélek.

Kereszted tövénél

arcomon könny pereg.

Én szórtam utadra

a rút töviseket.

*Gerő Sándor*

*Mustármagok c. verskötetből, 195.old*

# A Golgotán

...Három kereszt volt... s három megfeszített.

Három nyúlt árnyék, három tört tekintet.  
Két büntetés s egy égre hangzó bűntett.

Egy kisgyermek az anyjába karolt,

Az anyja állt, - a bánat szobra volt.

S mint eldobott pénz - égbe tűnt a hold.

- ‘Anyám, az a szög véres már amott...

Minden átszúrt kéz úgy fáj és sajog? ‘

- Csak az, fiacskám, mely simogatott.

- ‘Anyám, az ott hívja a Jehovát...

Mindenki mond a keresztfán imát? ‘

- Csak az fiacskám, aki megbocsát...

- ‘Anyám, mindenkit megfeszítenek

ezek a véres, sötét emberek? ‘

- Csak azt, fiacskám, csak azt, aki - szeret...

*Muraközy Gyula*

*(Balog Miklós: Hozsannázó napok I kötet. 284.old.)*

**ÁMON, AZ ÁCS**

Két szálfát hoztak Ámon udvarára

és szólt a főpap: ,,Ámon, jól figyelj:

Kereszt legyen. Ne félj! Meg lesz az ára.

Durva, nehéz... Ne faragj rajt’ sokat.

Sürgős.” És Ámon munkához fogott.

Fejszecsapások hullottak a fára.

Akkor hajnalodott.

Felkelt az asszony is, a gyermek is.

,,Édesapám, milyen két furcsa fa.

Mi lesz belőle?’’ ,,Eriggy Salomé,

ne is kérdezd!’’ - döbben föl az apa.

Kis Salomé vidáman elszalad.

Milyen erős a nemrég béna láb!

Milyen jó volt Jézushoz vinni őt,

követve szívük halk sugallatát.

Csodálatos volt az a pillanat!

Ámon dolgozik. Készül a kereszt.

Nehéz a szíve. Ki is hordja majd?

Valami gyilkos, lator lázadó,

nyomorult emberteste függ le rajt.

Akárkié, annak nem hirdetett

bocsánatot szelíd Názáreti,

mint őneki.

A kis Salomé sírva jő megint:

,,Édesapám, ne ácsold azt a fát,

valami úgy fáj a szívem körül.’’

Ámon, az ács, verejtéket törül.

És két pribék cipeli már tova.

,,Hova, emberek? Csak azt, hogy hova,

kinek? Szóljatok! Két kérges kezem

keresztet, mást mindennap annyit ácsolt,

de soha semmit ilyen nehezen!’’

,,Eh, valami hamis próféta volt.

Jézus. Hiszen hallhattad a nevét.

Nem emlékszel rá?’’ - ,,Jaj! emlékezem.’’

,,Ámon, vidd már a pénzt. Kell a kereszt.

Durva, nehéz. Éppen jó lesz neki.

Ha igazán Isten fia, ne félj,

majd leszáll róla a Názáreti.

Őrajta lesz, nem a te válladon.’’

Ámon csak áll, csak áll, s két szót dadog

szünettelen: „Nem adom. Nem adom.”

,,Megvettük, Ámon. Mi közünk veled?

Ácsolhatsz egyet önmagadnak is.

Ma az ács fia, holnap meg az ács.’’

,,Nem, nagyurak, kérlek, ma engemet.

Énrám sújtson le ostor, kalapács!

Ártatlan Ő. Annyit vétkeztem én.

A gyermekemet gyógyította meg!

Ha vért akartok, itt van az enyém!”

„Elég volt Ámon, vedd a pénzedet!”

Kavargó, lármás gyülevész menet.

Látni akarnak, egymáson taposnak.

,,Ni, hogy’ vérzik! Ni, már megint verik!

Odanézzetek, már megint leroskad!”

Ki hederítne rá, hogy valaki

ott tördeli kezét a vad menetben:

,,Nem az övé! Az enyém, az enyém!

Nekem adjátok! Az az én keresztem!’’

Csak másnap reggel vetődik haza.

Semmit se szól, semmit se kérd az asszony.

A nagy kereszt ott állt a Golgotán

s ő fenn maradt, hogy álmatlan virrasszon

és faggassa a kereszt titkait,

a nagy keresztét... hiszen az övé volt...

ő ácsolta... Virrasztott végtelen,

míg el nem kezdett pirkadni az égbolt,

Most hazajött. Az asszony is remeg.

Egymásra néznek; sír bennük a bánat.

Szívükbe hasít az a kacagó,

boldog gyermekhang. Szegény Salomé,

szegény, ő mitse sejt. ,,Édesapám,

álmomba’ láttam ám édesapámat!

Ékes királyi széket faragott

két nagy-nagy fábul. S az Úr Jézus ráült.

Koronája volt. De egész olyan volt

mint amikor meggyógyította a lábom.

Fényes angyalok álltak körülötte

és uralkodott az egész világon.

Édesapám, úgy-e gyönyörű álom?’’

Ámon sötét szeme látóra tágul:

,,Királyi széket... faragtam neki...

És uralkodik az egész világon?

Királyi szék lesz véres keresztfábul...

A te váltságod az Ő vére, Ámon.

Igen, kis Salomém, egyetlen lányom,

gyönyörű álmod volt: próféta-álom!’’

*Túrmezei Erzsébet*

*Őszből tavaszba c. verskötetből*

**EMBEREK A KERESZT ALATT**

**a) TANÍTVÁNYOK**

Fogadkozók, csalatkozók,

Botránkozók, húzódozók.

Nem ezt várták.

S mikor látták

Jézust ellenség kezében:

Nem maradtak közelében.

Ámde Jézus kakasszóra

Ránézett egy tagadóra.

Így fakadt fel igaz bánat.

Lett a válasz - bűnbocsánat.

**b) PAPOK, PAPOK**

De ravaszok!

Arcuk sértett, szemük forog.

Azt gondolják:

Ők a szentek.

S most a Szentnek

Nekimentek.

Nem bírják az igazságot,

Külső-belső tisztaságot.

Míg áldoztak, prédikáltak,

Árulóra lestek, vártak.

Kezükben a Bibliával

Játszanak Isten Fiával.

**c) PILÁTUS**

Ítélkező,

Jog-ismerő,

Élet halál

Most rajta áll.

Az életet

Jaj! Nem meri

Pártolni. Ha követeli

A vad tömeg, ő mos kezet,

Aláírja a levelet:

Megölhető. Menti magát.

Elveszti az élet urát.

**d) A VITÉZEK**

Ők szegények - nagy legények!

Gúnyra bátrak és vitézek.

Ó, ha tudnák, hogy kezökben

Ég ura áll ember-testben,

Hogy esnének arcra-térdre!

Ó bűnvakság szörnyűsége!

**e) A TÖMEG**

Zúg a tömeg: feszítsd, öljed!

Ne kíméljed, csak gyötörjed!

Kellett addig, amíg adott

Egészséget, jó falatot.

De ha jön a kereszthalál,

A tömegnek nem imponál.

Lesz belőle látványosság,

Gyilkosoknak tor, mulatság.

Káromlások és szidalmak

Mind őt érik, mind ráhullnak.

**f) JÚDÁS**

Pénzre vágyott. Most elérte.

Most elérte. Mit nyert véle?

Mintha átkos lánggal égne

Mind a harminc ezüst pénze.

Jézus bére! nem bír véle!

Szörnyű halál lesz a vége.

Ítéletes Jézus vére,

Közelsége.

**g) A MEGTÉRŐK**

Mind férfiak, mind erősek,

Mind okosak, de szegények.

Szegények és elesettek.

De némelyek feleszmélnek.

Őrá néznek, s újra élnek.

- Emlékezzél -, szól egy fogoly,

Amikor majd uralkodol,

Hogy ott legyek. Jézus felel:

Bizony, még ma velem leszel.

Halálkínok fájdalmára

Ráömlik a Menny sugára.

És felkiált egy katona:

Ez az ember, Isten Fia!

Nem számít a közvélemény:

Térdre hull a kereszt tövén.

**h) AZ EGYÜTTÉRZŐK**

Mikor minden csepp vér kifoly,

Elvérzik a három fogoly,

Akkor József s Nikodémus

Előállnak: ez a Jézus

Mi halottunk. Elvisszük Őt,

Mert hisszük, hogy a temetőt

Nem érte még soha-soha

Ilyen drága, dicső csoda,

Mint majd harmadnap reggelen,

Amikor az Úr megjelen -

Nem véresen, nem gyászosan,

De győztesen, hatalmasan.

**i) VALLOMÁS**

Emberek a kereszt alatt. . .

Közöttük látom magamat.

S míg bírák, papok, vitézek,

A tömegek, ifjak, vének

Egyre zúgnak és ítélnek,

Én az Úrtól egyet kérek:

Csendesíts el

S élő hittel

Taníts látnom keresztedet,

Segíts vinnem keresztemet.

Csendes szívvel,

Élő hittel

Vallhassalak itt Tégedet,

Elérjem örökségedet.

*Győri József (Lak, 1961. Nagyhét) Szőlőben c. kötetből, 90.old*

**JÉZUS MEGFESZÍTÉSE**

Kiadta Pilátus Jézust

a gonosz tömegnek,

s hogy megfeszíthessék végre,

Golgotára mentek.

Jobbról, balról két bűnöst is

feszítettek fára,

Jézusét meg is címezték

Pilátus szívára:

„EZ A NÁZÁRETI JÉZUS

A ZSIDÓK KIRÁLYA.’’

De a zsidók panaszt tettek

eme felírásra:

„Nem jól írattad Pilátus

a többnyelvű táblát,

zsidók királyának csupán

csak ő mondta magát.”

„Amit megírtam, megírtam,

nem változtatom meg!” -

szólt Pilátus. Vitézei

már osztozni kezdtek

Jézus ruháin, köntösét

pedig kisorsolták,

amint róla az Írások

ezt mind megjósolták.

Keresztje alatt meg ott állt

néhány nő és anyja,

a szeretet tanítványa,

kire anyát hagyta:

„Asszony, imhol a te fiad,

fiú, imhol anyád!” -

így bízta egymásra őket,

s megfogadták szavát.

„Szomjúhozom’’ - mondta később

az Írások szerint,

ecettel itatták, végül

így szólalt meg megint:

„Elvégeztetett!” - s a lelkét

ezzel kilehelte,

De hogy ne maradjon tovább

kereszten a teste,

kérték a zsidók Pilátust,

töresse meg lábát,

s vegyék le a fáról, hogy ott

szombaton ne lássák.

A vitézek, csak a latrok

lábát törték össze,

egyikük lándzsáját Jézus

oldalába döfte.

Már halott volt, így a sebből

vér és víz fröccsent ki.

Így tudott egy hű tanítvány

bizonyságot tenni.

A régi páska-báránynak

nem törték meg csontját,

új Bárányunknak sem amint

az írások mondták.

Abban is jövendölések

teljesedhettek be,

hogy felnéznek arra, aki

által volt szegezve.

*Balog Miklós*

*Mustármagok c. kötetből, 195.old*

# Ének a töviskoronáról

Vannak koronák drága vert aranyból,

ragyogó, szemvakító színaranyból,

rajtuk ötvösök mesterkeze fárad.

Ámuló szemmel én mégsem csodálom,

Egyedül a töviskoronádat!

Vannak koronák kövekkel kivertek,

színesek, mint a friss tavaszi kertek.

De a legszebb rubinokat ott látom

égni, ragyogni napnál fényesebben

a Te tövisekből font koronádon!

Vannak koronák... vannak...lettek... voltak.

Elgurultak, mert trónok leomlottak,

amint a századot követte század.

Csak egyet nem tud idő eltemetni:

A Te tövisekből font koronádat!

Királyok töviskoronás Királya!

Engedd, hogy én is leboruljak áldva,

s a szívemből a hála és imádat,

mint illat szálljon és dicsérve zengje

egyedül a Te töviskoronádat!

Véred rubincseppjének ragyogása

Legyen elég nekem! Szemem ne lássa

világ virágait! Semmit ne lásson:

ott csüngjön boldog, örök ámulattal

egyedül a Te töviskoronádon.

S ha a tövisek, ahogy téged, engem

sebeznének, segíts akkor is zengnem,

mint aki meg nem tagad, el nem árul,

inkább megpecsétli hulló vérrel

az éneket a töviskoronárul.

*Túrmezei Erzsébet*

*(Balog Miklós: Hozsannázó napok I, kötet 281 old)*

# Egy tanítvány a kereszt alatt

Ezt a véres fát én neveltem...

Ezt a vasszöget én szegeltem

Jézusom!

Az én dárdám állt meg szívedben.

S te a rettentő keresztútnál,

Vérző kezeddel visszahoztál

Jézusom!

Bár liliomom mind lehullt már.

Szegényen és lerongyolódva

Jöttem hozzád én, hűtlen szolga,

Jézusom!

S Te békét csókolsz homlokomra.

Behunyt szemmel is nézel engem.

... Neked királyi trónust vertem,

Jézusom!

Szegény fészerben, rossz szívemben.

Farizeus hadd üsse orcám,

Követ és sárt dobáljon hozzám -

Jézusom!

Csak Te mosolyogj... mosolyogj rám.

Minden Te vagy! Öröm és élet!

Kereszthordozó vidám néped

Jézusom!

Sorban a hegyre Te vezérled.

Egy csillag homlokomra égett

S nem látok hírt, fényt, dicsőséget,

Örök hű Jézusom,

Csak Téged... Téged... Téged...

*Muraközy Gyula*

*(Balog Miklós: Hozsannázó napok I. kötet. 286 old)*

##### AZ ÚR JÉZUS SZENVEDÉSE

*(gyermekének)*

Az Úr Jézus szenvedése

bűnösöknek üdvössége.

Mikor eljött amaz óra,

előlépett árulója.

Míg a főpap kivallatta,

tanítványa megtagadta.

Büszke császár helytartója

nem mert lenni pártfogója.

Leköpdösték, csúffá tették,

keresztfára feszítették.

Ő még ott is azért esdett;

bűnösöknek kért kegyelmet.

Értünk vállalt ennyi sok kínt -

megváltottak, áldjuk Őt mind!

*Hamar István,1980.*

# A GOLGOTÁN

Ki ott találkozott Vele,

az találkozott igazán!

Hasonlatos lesz a szeme

azéhoz, ki ott függ a fán.

Vérverejtékes éjszakák

űzték oda egy reggelen,

s azóta fenn a Golgotán

a kereszt alatt jól pihen.

Ki ott találkozott Vele,

az tartozik Hozzá csupán!

nem tagadja meg sohase,

inkább mellette függ a fán.

Míg benne Krisztus testet ölt,

nem fáj az ácsolók szege: -

Az találkozott igazán,

ki ott találkozott Vele!

*Kárász Izabella* (Fényből fényességet)

# JÉZUS

És ment a kiszabott,

tövissel ékes úton…

hol megaláztatott,

mint soha senki más,

bűntelenül a bűnért,

hogy megváltsa a földet,

és hogy szent halála

által tisztuljon a világ.

Vállalta száz keservét

a bűnben forgó, véres,

szeretetlen világnak,

amely ácsolta lassan

keserves, nagy keresztjét,

nem amit vállon hordott,

a másikat, a súlyost…

ó, amely láthatatlan.

Mint mázsányi nagy terhet,

tanítványai széledt,

sápadt, rémült futását

szomorú szívvel látta,

de ment a néki készült,

tövissel ékes pályán,

bár ő volt a mindenség

Királya. Fájdalmak férfia!

*Kárász Izabella*

**Keresztfa tövében**

Golgotának véráztatta hegyén

Csodálkozom Jézus szeretetén.

Sokat beszél jóságáról nekem,

Boldog vagyok keresztfa tövében.

Golgotának véráztatta hegyén,

Súlyos terhemmel járok-kelek én.

Ki vígasztal, ki ad reményt nekem?

Megtaláltam a keresztfa tövében.

Golgotának véráztatta hegyén,

Eltűnik a gond, vigasztal a remény.

Levették vállamról a terhem,

Üdvöm itt van a keresztfa tövében.

Nagyon drága a Golgota nékem,

Mert Jézusom vérét ontá értem.

Jézust látva felujjong a lelkem,

Itt maradok keresztfa tövében!

*Dénes Károly*

# Halálodra emlékezem

Nemcsak néha… mindennap szükségem van erre,

Úgy meglep, rám rakódik az élet pora, terhe,

A légben is csak bűn áramlik,

A csendben is csak vád viharzik...

Halálodra emlékezem.

Sejtelmes hajnalon hív már az élet,

De a félhomályban még annyi rém ijeszt.

Egyedül járni, utat nem látni,

Erőt és fényt vajon honnan várni?...

Halálodra emlékezem.

Ezren járnak már ifjan célt veszítve,

Talán sohasem volt szívükbe béke;

Hogyne mondanám én sok vándortársnak,

Hogy én téged, a boldogságot megtaláltam?

Halálodra emlékezem.

Sokan a bűnök éjjén bolyongnak,

A bűn az oka minden bajoknak.

Ha kiáltanak veszve mélybe, sárba,

Hogyne hajolnék, kegyelmed kínálva?

Halálodra emlékezem.

Te elhagytál Uram, fényt és rangot,

- Azért, hogy nekünk szerez jogot ott –

Még hajlékod sem volt ezen a földön,

Miért kellene nekem ily öröm?

Halálodra emlékezem.

Szúr a tövis és bánt a göröngy,

Téged előbb és jobban bántott,

Nekem nem fáj, te utat hagytál,

És mindenekben mindig hálás maradtál,

Halálodra emlékezem.

Majd egykor az aranypartokon

Megtörik a fehérruha a hullámokon

Hiszem, tudom, hogy én is ott leszek,

Tisztán, szabadon, énekelhetek,

Halálodra emlékezem.

**Nagypénteken**

Nagypéntek gyásza úgy reám borult,

Ragyogott a nap, mégis alkonyult…

Csak álltam, álltam a napsugarakban

Nagypéntek gyásza zokogott a napban…

Én hallgattam a nehéz zokogást

És figyeltem a vérző Messiást.

Láttam: szemét égette fájdalom,

Vérző homlokát, ah, úgy fájlalom.

A töviseket, a véres koronáját,

A láthatatlan, örök glóriáját.

Néztem nagypéntek bűvös láthatárán,

Megtört a könnycsepp szememnek pilláján:

- Ah Istenem, Te úgy szeretted őt,

Az ártatlant, az örök Szenvedőt.

Hiszen Fiad volt, szent és isteni,

Mégis hagytad Őt felfeszíteni.

S mi bűnösök, kiket szintén szeretsz,

És semmiségünkért, óh, meg se vetsz,

Mi bűnösök, hát mért nem szenvedünk,

Csendes mosollyal, s ha veretettünk,

Mért nem mondjuk, hogy így kell lennie,

És hogy az egész ütés semmi se…

Add, hogy nagypéntek vigaszunk legyen,

Reád találjunk ott, a nagy hegyen,

Hol keserűség poharát ürítve,

Szenvedjünk csendben, másra nem tekintve,

De megtagadva örökre magunkat.

És büszkén járva tövises utunkat,

Általküzdve a három napot,

Elérhessük a fénylő csillagot,

Mely Húsvét napján gyulladt ki az égen,

Megfoghatatlan, örök csodaképpen!

*Kárász Izabella*

**A Golgota felé**

Hitetlen, kőkemény szívek,

Gúnykacaj, metsző és hideg,

Vad átok zúg völgyön, hegyen,

Kísérik drága Mesterem

A Golgota felé!

Közéjük álltam egykor én,

Nem vett körül még semmi fény,

S én a sötét, a fénytelen,

Kísérem drága Mesterem.

A Golgota felé!

Kacagja Őt a sokaság,

Hol itt a hit? Hol itt a vágy?

Csak ellene!… Mellette nem!…

Úgy kísérik szent Mesterem

A Golgota felé!

Közéjük álltam egykor én.

Üldözte lelkem annyi rém,

S kacagtam én is féktelen.

S úgy kísértem szent Mesterem

A Golgota felé!

Csúfolja Őt a nagy tömeg,

Száz kéz emel most Rá követ!

Vad lárma hangzik szüntelen

Kísérik drága Mesterem

A Golgota felé!

Közéjük álltam egykor én,

Hol volt a Hit? Hol volt a Fény?

Meg sem döbbentem vesztemen,

S kísértem drága Mesterem

A Golgota felé!

S a Mester egyszer hátranéz…

S követ fogva… megállt a kéz,

S én rádöbbentem hirtelen

Miattam megy most Mesterem

A Golgota felé!

Némán megálltam akkor én,

Szemvakító volt a fény,

Mely felvillant a Mesteren.

S én áttörtem a tömegen,

A Golgota felé!

Csöndes, szelíd asszonysereg,

Angyalszemükből könny pereg.

Siratják Isten szent Fiát,

A Magdolnák s a Máriák,

Mellette mind!… Ellene nem!…

Kísérik drága Mesterem

A Golgota felé!

Közéjük állok mostan én,

Nem vonz már más csak az a fény,

S örök hűséggel követem

Imádott, drága Mesterem

A Golgota felé!

*Haluszka Rózsa*

**Íme, az Ember!**

Jött Jézus, keresztjét vitte Golgotára,

Utána özönlik a csúnya néptömeg.

Gúnykacaj kíséri véres útján végig,

S halkuló kiáltás: „Feszítsd meg - Feszítsd meg!”

Elvégeztetett, hogy beteljen az Írás,

Mint Bárány, vitetett kínos Golgotára,

Kínos halála lett örök váltságunk,

Mert bűneink terhét felvette magára.

Meghalt, s akkor a föld megrengett bele,

A nap gyászfátyollal vonta körül magát,

A természet gyászolta az ég és föld Urát.

Bizony: Isten Fia volt! Döbben rá a nép.

Óh, Kajafások, mit tettetek a Szenttel!

Bizony: Isten Fia volt! Íme, az Ember!

*Dani Zoltán (Szavalóköny, 28)*

**Nagypénteken**

És mondá Jézus: „Beteljesedett!”

Beborult az ég Golgota felett.

Rengett a föld és tombolt az orkán,

Meghalt Jézus a nehéz keresztfán.

Rút hálátlanság gyilkot keresett,

Hogy megölhesse a szeretetet.

Tőrt döfött Jézus szívébe a nép,

Az, mely „Hozsannát” kiáltott nemrég.

Meghalt. A drága sebből folyt a vér,

Engesztelésül nagy bűneinkért;

A mély seb, melyet pogánykéz vágott,

Nyitá meg nekünk a mennyországot.

*Magyerek Antal*

**Nézem őket…**

A kereszt alatt állok és nézem őket.

- Mindkettőt durva szegek tartják a fán.

Az egyik gonosztevő… A másik szent.

És mégis – itt találkoztak a Golgotán.

Bár démoni erőket sejtesz benne…

Ne gondold, hogy a pokol színjátéka.

- Ott diadal… Itt isteni akarat.

Nekem kegyelem: Krisztus ajándéka.

Azután azt látom, ami bennem kevés…

A gonosztevő hitét, bűnbánatát,

Amik csodásan tárták ki előtte

Kereszt után – a paradicsom ajtaját.

A kereszt alatt, állj meg… Ne menj tovább!

Ez találkozási pont… Krisztus itt vár.

- Lehet, hogy a többi út szebb, ragyogóbb,

De mert ő itt járt, itt keresd lábnyomát.

Lehet, hogy elfáraszt a keresése,

- Lehet, hogy a hegytetőn nem is kutatod:

De az alázatvölgyében, észreveszed.

- Ott keresd! Ott senki sem taposott.

Ha majd megtalálod: ne hagyd el sohse’,

- Ne bántson, hogy ennek nincs „délibábja”.

Legyen elég számodra az ígéret,

Hogy az út végén, ott lesz Isten országa.

*Tamáska Gyula*

**„Az én emlékezetemre”…**

Eljött az idő, betelt a pohár,

Jézus haldoklik fönn a Golgotán.

Fáradt ajkáról hét szava hallik,

Aztán a szent fő csendben lehajlik,

Mária, szent fia

Újabb szavára vár.

Néma, sötét a táj…

A keresztfán halkan suttogja a szél:

„Emberek, a Mester többé nem beszél!”

Ártatlan volt az isteni Bárány,

Emberi bűnért fizetett drágán.

Mily nagy áldozat, megtette mégis.

Szerető szívéhez jövök én is.

Átszegzett keze,

Kihullott szent vére

A szeretet jele,

Vétkeimnek bére.

A keresztfán halkan suttogja a szél:

„Tengersok bűnödtől megtisztít e vér.”

Íme, a kenyér, töltve a pohár,

Jézus Megváltónk velünk vacsorál:

Adjuk szívünket hála fejében,

Tisztán, örömmel,

Néki egészen.

Krisztus keresztjéhez

Kegyelemért megyünk,

Kérünk óh, Szentlélek,

Jöjj és maradj velünk.

A keresztfán halkan suttogja a szél:

„Aki Énbennem hisz, ha meghal is, él!”

*Emericus*

**A kereszt övé volt**

Másé volt a jászol, ahol gyermekfeje

Földreérkezésekor édesen megpihent.

Másé volt a barom, melyen engedelmes

Hős-halálra szántan Jeruzsálembe ment.

De vérző keresztje, töviskoronája

Övé volt egyedül,

Egyedül, egyedül.

Másé volt a kenyér, mit megáldó keze

Selyemfűvű réten ötezernek osztott.

Másé volt a hal is, mely a kenyér mellé

Ötezer mosollyá szétsokszorozódott.

De vérző keresztje, töviskoronája

Övé volt egyedül,

Egyedül, egyedül.

Másé volt a csónak, amelybe beállva

Genezáret taván ringatva tanított.

És Gecsemánéban másé volt a kőpárna,

Amelyen vérgyöngyös homloka nyugodott.

De vérző keresztje, töviskoronája

Övé volt egyedül,

Egyedül, egyedül.

Másé volt a hely is, kölcsönkért bárányból

Végső vacsoráját ahol elköltötte.

Másé volt a sír is, amely meggyilkolt testét

Koponyahely után magába temette.

De vérző keresztje, töviskoronája

Övé volt egyedül,

Egyedül, egyedül.

*Stanley Jones után*

*(Balog Miklós: Hozsannázó napok [Lelki versek gyűjteménye] 1. kötet, 254. old.)*

**A kereszt**

Sokak számára a kereszt

A halál, a szégyen jele,

Amíg mások tudatlanul

Balgán dicsekszenek vele.

Némelyek keresztet vetnek,

Mások ékszerként hordozzák,

Vannak, kik megbotránkoznak,

Mert jelentését nem tudják.

A kereszten Isten Fia

Életét adta érettünk.

Meghalt, mint egy gonosztevő,

Hogy nekünk legyen életünk.

Lefegyverezte a gonoszt,

Adósságunk eltörölte,

Bűneink megbocsátotta,

A foglyokat kimentette.

Megváltónk a kereszt által

Célját megvalósította.

A legnagyobb vereséget

Győzelemre fordította.

Mérhetetlen szenvedése

Gyógyító erő lett nekünk.

A keresztre feszítése

Életünk és üdvösségünk.

A kereszten az Úr Jézus

Legyőzte a bűnt, a halált,

Megbékéltetett Istennel,

És feloldozott minden zárt.

A templomkárpit meghasadt,

Most már szabadon élhetünk.

Mennyei jó Atyánk elé

Bátran, örömmel léphetünk.

Szent keresztjének fényében

Másként látunk minden sebet,

Szenvedés, betegség, nyomor:

Megtisztulásra ígéret.

Isten és a bűnös között

Egy mentő híd lett a kereszt,

Mely a romlás városából

Az örök életre vezet.

*Gergely István, 2015 (Rám köszönt az élet c. kötetből, 66.old.)*

**Egy út vezet csak égbe**

Keskenypalló örvénylő ár felett.  
Sötét, mélységes szakadékon át,  
odaöntve egyetlen út gyanánt,  
két összerótt hatalmas szálfa: mint  
kereszt.

A szakadék szélén egymásután  
lépnek elő a vándorok.  
A túlsó partról érkező sugár  
megvilágítja halvány arcukat.  
A mélységtől mindegyik visszaborzad,  
remegve hátrál, s híd után kutat.  
Aztán riadtan nézi a keresztet,  
az egyetlen utat.

Hol a jótettek, és érdemek fénylő,  
tarka ívű szivárványhídja itt?  
Lelkek bolyongnak a félelmes parton.  
Vallatják az öröklét titkait.  
Sikoltó sírással hidat keresnek  
és nem találnak sehol csak keresztet.

Kereszt… kereszt… nem ismerős nekik?  
Lenn tele volt vele az életük.  
Találkoztak mindennap szüntelen.  
Állt úton-útfélen.  
Templomok tornyán égre csillogott,  
setéten állt minden oltáron ott,  
és határszéleken árválkodott.  
Odatűzték a magányos tetőre,  
ezerszám őrködött a temetőre.

Ó, még ékszert is csináltak belőle,  
és olyan megszokott lett… megszokott.  
Most mégse mernek megindulni rajta,  
hogy átjussanak fénylő, biztos partra.  
Úgy rettegik a megszokott keresztet.  
Sikoltó sírással hidat keresnek.  
Az az egyetlen út a túlsó partra,  
nekik gúny, nekik, ítélet jele,  
mert odalenn nem törődtek vele.

De az a gyermek… mintha nem is félne.  
Mosolygó arccal odalép a szélre,  
s a nagy kereszten úgy indul a lába,  
mintha az Isten mentő kezén járna.  
És az az asszony… nem szédül alá?  
– hisz a magányos hídon nincsen korlát.  
Nem! Míg ott lenn pusztaságokon járt,  
kereszt vezette, kereszt támogatta,  
s biztos a lépte,  
bármint üvölt a gyilkos ár alatta.  
Remegő térddel megindulna más is.  
– most jó volna a kereszt menedékül! –  
de meginog s a titkos mélybe szédül.

Mind odaérünk.  
Megáll a szívünk és meghűl a vérünk.  
S aszerint vár ránk kegyelem, ítélet,  
hogy lenn a kereszt lelkünknek mivé lett.  
A szédítő, kavargó ár felett,  
sötét, mélységes szakadékon át,  
odadöntve, egyetlen út gyanánt  
vár reánk a kereszt.

*Túrmezei Erzsébet*

***Gergely István:***

**Csak hitünket kéri**

Mikor Jézust keresztre feszítették,

Két gonosztevőt is fölszegeztek.

A bűntetésüket megérdemelték,

Annyi gonoszságot elkövettek.

Egyiknek szíve ott is kemény maradt,

Ítéletéért mást hibáztatott;

Míg a másik csendben kérte az Urat,

Hogy örökölhesse az országot.

Kínos halálának gyümölcsét az Úr

Így már halála előtt láthatta.

S mert e gonosztevő szíve meglágyult,

Az üdv ajtaját néki megnyitotta.

Zúgolódás nélküli szenvedése

Már ott megtérést eredményezett.

Példamutatásának követése

Szavaknál jobban vonz embereket.

E gonosztevőnek üdvözülése

Vigasztaló, irgalmas tanítás:

Bármilyen sötét a bűnnek mélysége,

Van kegyelem, és van megbocsátás.

Hogy az első kegyelmet nyert lélek

Egy ilyen gonosztevő ember volt,

Csak megerősíti a reménységet:

Életre kelhet a bűnében holt.

A Megváltó csak a hitünket kéri,

Megfizetni irgalmát nem lehet.

Ki hozzá kiált, bűnét elismeri,

Annak az Úr ma is megkegyelmez.

*Gergely István, 2015 (Rám köszönt az élet c. kötetből, 68.old.)*

**Elhaló búzamag**

Ha a búzamag elhal,

Sok gyümölcsöt terem.

Önmagáról beszélt így

A Mester idelenn.

Önként ment keresztfára,

Vállalta a halált.

Ezernyi élet fakadt,

Mert Ő a sírba szállt.

Hogy gyümölcstermő legyen

Mulandó életünk,

Megváltónk példáját

Hittel kell követnünk.

Az élet lemondása

Végtelenül nehéz,

De csak úgy kapjuk vissza,

Ha énünk kárba vész.

Az élet akkor élet,

Ha a bűnnek nem élhet.

Ha megöljük testünkben,

Mi Istennek nem kedves;

Ha menteni a régit

Már mi sem akarjuk,

Minden döntésünkben

A tetszését választjuk.

Erős akaratunkat

A keresztre feszítjük,

Nem azt, mi nekünk tetszik:

Akaratát tesszük.

Engedjük, hogy vezessen,

Ha nem látjuk a célt,

És ha próbákat ad ránk,

Nem kérdjük, hogy miért?

Ha, mi emberi bennünk,

Mind halálba adjuk,

A lelki aratásban

Százszorosát kapjuk.

Mint Urunkat az Atya

Megdicsőítette,

Halálból majd átvisz

Az örök életre.

*Gergely István, 2015 (Rám köszönt az élet c. kötetből, 69.old.)*

**Emlékezzél meg rólam!**

Uram, szenvedéseid, ha látom,

A korbács és a szegek helyét,

Kegyes szíved ámulva csodálom,

Miként a bűnösökért imádkozik.

Már rég a bűn útját választottam,

És nem féltem sem Istent, sem embert.

Megalázkodni soha nem tudtam,

Gyűlöltem, ki velem ellenkezni mert.

Sorsom bűnöm méltó büntetése,

Vétkem, sok-sok lázadásom vádol.

Jogos a lelkem súlyos ítélete,

Ellene csak régi énem harcol.

Türelmed, végtelen szereteted

Engem most imádságra bátorít.

Ki bűnös voltomat jól ismered,

Uram, emlékezzél meg rólam is!

Irgalmad és kegyelmed kérem,

Ha majd eljössz dicső hatalmadban.

Bár jól tudom, nincs semmi érdemem,

Adj helyet nékem is országodban!

Bűneim bánom, és megköszönöm,

Hogy értem is vállaltad a halált.

Hogy vár a dicsőség, a fényözön

Végtelen országodban odaát.

Ígéreted ma zálogként fogadom,

És áldalak, hogy veled lehetek.

S hogy letéve itt fájó porsátorom,

Mindörökre szolgálhatok neked.

*Gergely István, 2015 (Rám köszönt az élet c. kötetből, 71.old.)*

**Elvégeztetett!**

A Megváltó haláltusáját vívta,

A mély fájdalom az ízekig hatott.

Lelkét is gyötörte égő szomjúsága,

Ellenségei azt hitték, már halott.

Ekkor kiáltott fel diadalmasan,

Az ég, de a föld is megmozdult bele:

- Elvégeztetett! – Mennyben kürtszó harsant,

S egy percre szelídült a pokol tüze.

A hosszú, kínos szenvedésnek vége,

Az áldozati Bárány megöletett.

Többé nem árthat neki ellensége,

Egyszer és mindenkorra legyőzetett.

A sok-sok jelkép és az ígéretek,

A megváltásáról szóló próféciák

Maradéktalanul beteljesedtek,

Új hajnalra virradt a bűnös világ.

Teljes a váltság, amit Jézus szerzett,

A bűnös bátran állhat Isten elé,

Nem kell áldozat, jócselekedetek,

Ha befedezte a golgotai vér.

A halált halálával Ő megölte

Ott, a Golgotán, ahol elvérezett.

És az örök életet megszerezte,

Mikor felkiáltott: Elvégeztetett!

*Gergely István, 2015 (Rám köszönt az élet c. kötetből, 72.old.)*

**Én is vallom**

Nem voltam ott azon a gyászos

Nagypénteki hajnalon,

Mikor értem adta életét

Üdvözítő Jézusom.

Nem láttam a szegek verését,

Jajszavát se hallottam.

Míg némán tűrte szenvedését,

Vele nem imádkoztam.

Nem láttam a ragyogó napot

Szégyennel elvonulni,

Nem tudom, a föld hogyan ropogott,

Miért akart megmozdulni?

De a bűneim mind ott voltak,

A keresztjét ácsolták,

Szitkozódtak és gúnyolódtak.

Értem halt kereszthalált.

Most hitben nézem szenvedését

A százados szemével.

Csodálom végtelen türelmét,

Megragad kegyelmével.

Néma szenvedése, imája

Szabaddá teszi lelkem,

Tekintete simogatása

Szent békességet ad nekem.

Most, a századossal én is vallom,

Bűnös énem ott megholt,

Szégyen nélkül, bátran kiáltom:

Ez az ember Isten Fia volt!

*Gergely István, 2015 (Rám köszönt az élet c. kötetből, 73.old.)*

**Én is voltam keresztje**

Drága Megváltóm súlyos keresztjét

Nemcsak a Via Dolorosán vitte.

Mások nyomorát és kínzó terhét,

Míg itt járt, mindennap magára vette.

Jöhetett hozzá szegény, kivetett,

A gyermeket is karjára emelte.

A beteg hozzá menekülhetett,

Az árváknak sorsát szívén viselte.

A mindennapok súlyos keresztjét

Kitartással és zokszó nélkül vitte.

Ha lankadni érezte erejét,

Atyja segítségét imában kérte.

S aztán jött a Via Dolorosa.

Olyan sokszor leroskadt a kereszt alatt!

A világ bűnéért lett átokká,

Ott szerető szíve majdnem megszakadt.

Bár úgy látszott, elhagyta az Isten,

Gyöngén, de mégis győzelmesen állt fel,

Végigment, és meghalt a kereszten,

Az embert kibékítette Istennel.

A drága golgotai Hős előttem

Fenséges, és egyre dicsőségesebb,

Mióta hit által megértettem,

Hogy énmiattam is hordott keresztet,

Hogy terheimmel és bűneimmel

Én is rá nehezedő kereszt voltam.

Ki lázadó természetemmel

Gyötrelmét, kereszthalálát okoztam.

Szenvedését, türelmét csodálom,

Most fennen hangzik lelkem dicséneke,

Mert győzött minden bűnön, halálon,

Akkor is, ha én voltam keresztje.

*Gergely István, 2014 (Rám köszönt az élet c. kötetből, 74-75.old.)*

**Krisztus, vagy Barabbás?**

Mindennap két élet áll előttünk.

Az egyik a lázadó Barabbásé,

A másik, kit gonoszul elítéltünk:

A kínhalált is vállaló Krisztusé.

Barabbás, az erőszakos rabló,

Ki szívtelenül gyilkol és megsebez,

Bosszúálló, másokat eltipró,

Még az ártatlanoknak sem kegyelmez.

Jézus a megtestesült szeretet,

Bűnösök és betegek ápolója,

Ő inkább vállalja a keresztet,

Semhogy mások szenvedését okozza.

Barabbás mindennap élni akar,

Ellopja mások csendjét és örömét.

Sötét szíve bosszúságot forral,

Fölemészti szerettei idegét.

Népe és társai ellen lázad.

Saját sorsáért Istenét vádolja.

Szívéből önzés, hiúság árad,

Sokakat megnyer a retorikája.

Körülöttünk minden arra mutat,

Hogy bennünk Krisztusnak kellene élni.

Sok nyomorúságát e világnak

Csak Ő tudná általunk orvosolni.

Szeretetre, jóságra van szükség

Ez önmagát megfeszítő világban.

Akkor lesz körülöttünk békesség,

Ha osztozunk a sírók fájdalmában.

Krisztus nem ragad fegyvert, nem gyilkol,

Mindig teszteli szabad akaratunk.

Szótlanul szenved bennünk, s meghajol,

Ha Barabbásra esik választásunk.

Krisztus, vagy Barabbás? Mi dönthetünk!

De csak az egyik maradhat életben.

Ha elvérzik végre Barabbás-énünk,

Krisztus lesz látható minden tettünkben.

*Gergely István, 2015 (Rám köszönt az élet c. kötetből, 76-77.old.)*

Túrmezei Erzsébet:

**Pilátus udvarán**

Már fejsze csattog hajnal óta,  
tompán zuhog a kalapács.  
Ma valakit még megsiratnak,  
Krisztus vagy Barabás…

Sorsdöntő óra súlyosul rám.  
zsúfolt Pilátus-udvaron.

Mind a ketten előttem állnak:  
Melyiket akarom?

Barabás… úgy áll, mint az élet.  
Daccal hátrafeszül a nyak.  
Merészen villanó szemében  
tüzek parázslanak.

Mozdul acélos izmú karja.  
Feszíti, törne már elő  
gátat szakító áradatban  
a lázadó erő.

Pogány hatalom… pogány szépség  
és pogány élni akarás.  
Igen a testnek és a földnek!  
Krisztus vagy Barabás?

Farizeusok bujtogatnak:  
„Te Barabással vagy rokon.  
Tenlázadásod lásd meg ott a  
merész vonásokon!

Te megtagadnád ezt a földet?  
Te megtagadnád magadat?  
Krisztust feszíttesd a keresztre,  
Barabást ne tagadd!

Ők nem élhetnek mind a ketten.  
S melyik idegenebb neked?  
Annak a szemnek tiszta fényét  
el se viselheted.

Bélpoklos, rút tisztátalannak  
érzed magad, ha rádtekint!  
Feszítsd meg őt, feszítsd keresztre,  
hogy úr lehess megint!”

A fejsze is utolsót csattant,  
nem zuhog már a kalapács.  
Kész a kereszt és vár és kérdez:  
Krisztus vagy Barabás?

Pogány erő és pogány szépség…  
Tagadjak mindent… magamat?  
„Barabást feszítsd meg, Pilátus,  
Krisztus legyen szabad!”

Azóta is nap mint nap jő a  
sorsdöntő súlyos perc felém,  
s új választásra hív: Ki éljen?  
Ki éljen, Ő vagy én?

Én… földi, poklos és fekélyes…  
Ő olyan égi, tiszta, más.  
És mégis Ő, a Krisztus éljen,  
sohase Barabás.

Elébe hullok s tisztasága  
ítél, megfeszít, eltemet.  
Aztán keze – újjáteremtőn  
érinti lelkemet.

*Túrmezei Erzsébet*

**Nagypéntek**

Csodálom nagy szeretetét,

Hogy vállalta a Golgotát.

Értem ontotta drága vérét,

Tövis szúrta szent homlokát.

Panasz nélkül némán tűrte

A fájdalmak nagy kínjait.

Bűneim magára vette,

Összetörte bilincseim.

Az ellenért imádkozott,

De saját sebére nem gondolt.

A százados, látva, így szólt:

Ez ember Isten Fia volt!

A durván ácsolt keresztfán

Nem is a szegek tartották.

Bűneim hordta a vállán,

Szeretetből csüngött a fán.

Jóságod hogy köszönjem meg,

Drága Megváltóm, Krisztusom?

Kérlek, fogadd el a szívem,

Úgy, ahogy van, neked adom!

Legyen minden dobbanása

Háladal áldozatodért.

Légy örökre magasztalva

Végtelen szeretetedért!

*Gergely István, 2012 (Rám köszönt az élet c. kötetből, 78.old.)*